Berbos irregulars con epentesis antiyatica - Biquipedia, a enziclopedia libre

# Berbos irregulars con epentesis antiyatica

### De Biquipedia

Iste articlo ye un borrador. Enamplando-lo aduyarás á amillorar a Biquipedia.

En aragonés bi ha tendenzia a desfer los iyatos con una -y- epentica, y fa que bels berbos de la segunda e terzera conchugazions esdebiengan irregulars.

En latín bels berbos tienen infinitibos con consonans oclusibas sonoras interbocalicas, (B, D, G). Estas consonans se pierden en la eboluzión dende o latín ta lo proto-iberorromanze, (encara que l'aragonés tienga más resistenzia a fer-lo como se bei en palabras como lexiba, coda e rader). Cuan desaparixen estas consonans se troban dos bocals que no fan diftongo e esto en aragonés gosa resolber-se, (menos agora que enantes), con una -y- epentica, (epentesis antiyatica):

- VIDERE > *veer > beyer
- CREDERE > *creer > creyer
- LEGERE > *leer > leyer
- CADERE > *caer > cayer
- FUGIRE > *fuir > fuyir

En Belsetán e Ribagorzán la eboluzión ha estato diferent, conserbando-se-ie la consonant latina més tiempo, car en Ribagorzán se conox creder y bi ha un lugar clamato Belbeder.

Lo berbo esleir, deriba de lo latín LEGERE, pero no responde bien de tot a este modelo por lo cambeyo de conchugazión, por las diferens barians, (esleyer, lir), e por la inferferenzia con lo berbo castellán elexir/elegir.

En la primera presona singular de lo present d'endicatibo remataban en -yo en aragonés meyebal, (encara se troba en a literatura alchamiata) pero cambeyó ta -igo en la eboluzión ta l'aragonés moderno:

- VIDEO > *veo > veyo > beigo
- CREDO > *creo > creyo > creigo
- LEGO > *leo > leyo > leigo.

En la terzera presona singular de lo present d'endicatibo bi ha barianzions seguntes zonas:

- beye / bei
- creye / crei
- leye / lei

Las formas fin -e final responden millor a la fonetica aragonesa, pero tienen una distribuzión más reduzita. Son usuals en chistabín.

Egual que en la primera presona de present d'endicatibo, las formas de present de subchuntibo prenen totas -ig- en la més gran parte de l'aragonés:

- yo beiga
- tu beigas
- el beiga
- nusatros beigamos
- busatros beigaz
- ellos beigan

Los partizipios gosan estar irregulars e bi ha bariazions seguntes los partizipios se faigan a partir de l'infinitibo con -y- epentica, (creyito, creyiu), e los que probablement deriben d'una fase anterior d'infinitibo, (creito). En chistabín, on güei se fan los partizipios en -au, -iu, los dos que se conserban en -ato, -ito, pertenexen a la segunda categoría, (cáito, tráito), fosilizatos por tener la silaba tonica desplazata.

Categorías: Borradors | Gramatica

##### Views

- Articlo
- Descusión
- Bersión autual

##### Mirar